Diari Oficial de la Generalitat Valenciana


Sumari del DOGV 6531, del 30-05-2011 (2011/6188)

RESOLUCIÓ de 24 de maig de 2011, de la Direcció General de Personal de la Conselleria d'Educació, per la qual es convoca procediment d'adjudicació de destins amb caràcter provisional, en pràctiques i interí en el cos de mestres per al curs 2011/2012.
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6531

Data del DOGV
:   30-05-2011

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2011/6188


Data del document
:   24-05-2011

Organisme emissor
:   Conselleria d'Educació

Tipus de document
:   Resolució

Correcció d'errades

 Descriptors 

:   * concurs administratiu

RESOLUCIÓ de 24 de maig de 2011, de la Direcció General de Personal de la Conselleria d'Educació, per la qual es convoca procediment d'adjudicació de destins amb caràcter provisional, en pràctiques i interí en el cos de mestres per al curs 2011/2012. [2011/6188]
L'experiència acumulada al llarg de diversos anys al voltant de la realització dels actes d'adjudicació de destí provisional i l'avanç en els mitjans de transmissió d'informació, en especial els informàtics, faciliten un canvi en el tradicional mètode presencial d'assignació de llocs per a aconseguir una gestió més eficient dels recursos professionals disponibles de cara a l'inici del curs escolar. Esta nova gestió s'establix a més amb l'objecte de fer efectives totes les garanties procedimentals per als participants i agilitzar la incorporació dels funcionaris de carrera, en pràctiques i interins als centres educatius amb el temps suficient per a participar en les tasques d'inici del curs escolar.
Respecte d'això, l'1 de setembre del 2011 entrarà en vigor l'acord subscrit el 23 de novembre del 2010 per la Conselleria d'Educació i les organitzacions sindicals pel que s'establix el sistema de provisió de llocs de treball en règim d'interinitat, publicat mitjançant Resolució de 26 de novembre del 2010, del director general de Personal (DOCV núm. 6408 de 30 de novembre del 2010).
En la tramitació d'esta resolució s'ha complit el que preveu l'article 37 de la Llei 7/2007, de 12 d'abril, de l'Estatut Bàsic de l'Empleat Públic.
D'acord amb allò que s'ha exposat, i fent ús de les atribucions conferides per l'article 11 del Decret 118/2007, de 27 de juliol, del Consell, pel que s'aprova el Reglament Orgànic i Funcional de la Conselleria d'Educació, esta Direcció General resol convocar procediment d'adjudicació de destins amb caràcter provisional, en pràctiques i interí en el cos de mestres per al curs 2011/2012, d'acord amb les bases següents:
I. Participants
Primera. Participació voluntària
Poden participar de forma voluntària en la present convocatòria, els funcionaris de carrera del cos de mestres dependents de la Generalitat, que trobant-se en qualsevol de les situacions d'excedència que impliquen pèrdua del destí definitiu, desitgen reingressar al servici actiu i complisquen els requisits per al reingrés. (Apartat de participació, 1. Reingressats).
Segona. Participació forçosa
Estan obligats a participar en esta convocatòria:
1. Els funcionaris de carrera del cos de mestres que durant el curs escolar 2010/2011 estiguen prestant servicis amb caràcter provisional en centres dependents de la Conselleria d'Educació, i no hagen obtingut destí definitiu per cap de les convocatòries del concurs de trasllats, ni hagen obtingut destí provisional per al curs escolar 2011/2012 per qualsevol altre procediment de provisió de llocs de treball. (Apartat de participació, 2. Provisionals).
2. Els funcionaris de carrera del cos de mestres reingressats al servici actiu durant el curs escolar 2010/2011 i no hagen obtingut destí definitiu en els concursos de trasllats convocats, ni hagen obtingut destí provisional per al curs escolar 2011/2012 per qualsevol altre procediment de provisió de llocs de treball. (Apartat de participació, 2. Provisionals).
3. Aquells que no tinguen destí definitiu per suspensió de funcions, una vegada complida la sanció. (Apartat de participació, 2. Provisionals).
4. Els aspirants seleccionats en els procediments selectius convocats per la Conselleria d'Educació que han realitzat les pràctiques durant el curs escolar 2010/2011 i que no hagueren obtingut per al curs escolar 2011/2012 destí provisional per qualsevol altre procediment de provisió de llocs de treball ni, si és el cas, destí definitiu pel concurs de trasllats convocat per Resolució de 16 de novembre del 2010. (Apartat de participació, 2. Provisionals).
5. Els aspirants seleccionats en el procediment selectiu convocat per la Resolució de 10 de març del 2011 i hagen d'incorporar-se a la realització del període de pràctiques, així com aquells que tinguen concedida prorroga per a la realització de la fase de pràctiques o hagen resultat no aptes en convocatòries anteriors (Apartat de participació, 3. Pràctiques).
6. Els funcionaris interins integrants de la borsa de treball constituïda en la Conselleria d'Educació, en la quota que serà fixada per l'administració educativa atenent a les previsions de la planificació educativa. (Apartat de participació, 4. Interins).
II. Prioritats
Tercera. Prioritat en l'adjudicació
Per a l'obtenció de destí, la prioritat vindrà determinada per als funcionaris compresos en la base primera i en la segona als punts 1 a 4, per la promoció d'ingrés més antiga i, dins d'esta, per la major puntuació obtinguda en el procediment selectiu pel que van resultar seleccionats.
Per als compresos en la base segona, punt 5, l'obtenció de destí es determinarà per l'orde que establisca la respectiva llista d'aspirants seleccionats.
Per als compresos en la base segona, punt 6, l'obtenció de destí es determinarà per l'orde que posseïsquen en la respectiva llista d'interins.
III. Vacants
Quarta. Publicitat de codis i vacants
A fi que els participants en la present convocatòria puguen realitzar les seues peticions, adjunt a la present resolució, annex I, es publica la relació de centres existents en les diferents localitats compreses en l'àmbit de gestió de la Conselleria d'Educació, així com les àrees i subàrees en les que s'han agrupat estos. Com a annex II es publica la relació d'especialitats i la seua codificació a l'efecte de la presentació d'instàncies.
Amb anterioritat a les resolucions provisionals i definitives del present procediment, es publicarà la llista de vacants amb la qual s'ha realitzat el procediment, tenint en compte que totes elles han de correspondre a llocs de treball previstos en la planificació educativa. En la dita llista els llocs el titular dels quals es troba prestant servicis en altre destí pero que normativament pot tornar al lloc de què és titular al llarg del curs escolar (places afectades) apareixeran consignats amb un asterisc.
IV. Format i ompliment de les sol·licituds
Quinta. Sol·licituds
Tots els participants hauran de presentar instància, que serà tramitada a través de la pàgina web de la Conselleria d'Educació (http://www.edu.gva.es). No serà necessària la presentació de la inscripció en cap registre físic.
La presentació per mitjans telemàtics de la sol·licitud de participació s'efectuarà per mitjà del codi d'usuari i contrasenya que s'establisquen en l'aplicació.
Per a efectuar consultes sobre els resultats que obtinga en un procés concret, l'interessat pot accedir amb el codi d'usuari i la contrasenya que s'establisquen en l'aplicació.
L'ús dels mitjans telemàtics per participar en el procés comporta el consentiment del sol·licitant al tractament de les seues dades de caràcter personal que siguen necessàries per a la tramitació del procés, d'acord amb la normativa vigent.
Sexta. Peticions
El nombre de peticions que cada participant podrà sol·licitar no podrà excedir 300. A l'efecte d'obtenció d'un lloc, els participants consignaran els codis de centres, localitats, subàrea, àrea o província i tipus de places que sol·liciten per orde de preferència i que figuren en l'annex de la present resolució.
Les peticions poden fer-se a centre concret, localitat, subàrea, àrea o província, sent compatibles totes les modalitats. En els tres últims casos s'adjudicarà el primer centre de la localitat, subàrea o àrea amb lloc en el mateix orde en què apareguen anunciats en la convocatòria.
Les peticions de centre relatives als Servicis Psicopedagògics Escolars (SPE) per a les especialitats d'Educació Especial: Audició i Llenguatge i Pedagogia Terapèutica es realitzaran d'acord amb la codificació establida en l'annex I de la present resolució. A l'efecte de l'assignació de les places adjudicades als SPE, els seus directors procediran a assignar en acte públic, en defecte d'acord unànime de tots els adjudicats en la corresponent especialitat, durant el primer dia de setembre, les seus en què s'impartirà docència, d'acord amb l'orde d'adjudicació de la relació de participants definitiva.
Si es demana més d'un lloc-especialitat d'un mateix centre, localitat, subàrea, àrea o província és necessari repetir el centre, localitat, subàrea, àrea o província tantes vegades com a llocs sol·licitats. No obstant això, a fi de simplificar i facilitar als participants la realització de les seues peticions, els interessats que desitgen sol·licitar tots els centres corresponents a una localitat, subàrea, àrea o província podran, en compte de realitzar la petició consignant els codis de tots i cada un dels centres per orde de preferència, anotar únicament els codis corresponents a la localitat, subàrea, àrea o província i lloc-especialitat, entenent-se, en este cas, que sol·liciten tots els centres de la localitat, subàrea, àrea o província de què es tracte en el mateix orde de preferència amb què apareixen publicats en l'annex corresponent de la convocatòria i sempre referits als centres que apareixen en eixe annex. Si respecte a tots els centres d'una localitat, subàrea, àrea o província desitjara sol·licitar-se algun o alguns d'ells prioritàriament, estos centres podran consignar-se com a peticions individualitzades per orde de preferència i a continuació consignar el codi corresponent a la localitat, subàrea, àrea o província i lloc-especialitat, entenent-se incorporats a les seues peticions la resta de centres en el mateix orde en què apareixen publicats en l'annex corresponent de la convocatòria.
Així mateix, si els llocs que se sol·liciten tenen caràcter d'itinerant/compartit o si sol·liciten llocs el titular dels quals es troba prestant servicis en un altre destí però que normativament pot tornar al lloc de què és titular al llarg del curs escolar (places afectades) o llocs a temps parcial, haurà de fer-se constar esta circumstància en l'espai reservat a este efecte en l'apartat de petició de la instància.
Només els funcionaris interins podran sol·licitar llocs el titular dels quals es troba prestant servicis en un altre destí però que normativament pot tornar al lloc de què és titular al llarg del curs escolar (places afectades) i llocs a temps parcial.
Els funcionaris de carrera que participen amb caràcter forçós i els funcionaris en pràctiques hauran de fer constar necessàriament l'orde de preferència de les províncies. Si no s'hagueren consignat els dits criteris de prioritat o s'hagueren esgotat els consignats o, si és el cas, no s'haguera confirmat la sol·licitud, seran adjudicats d'ofici en qualsevol de les places disponibles. A este efecte, s'adjudicarà el primer centre de la localitat, subàrea, àrea o, si és el cas, província amb lloc en el mateix orde en què apareguen anunciats en la convocatòria.
Els funcionaris interins que havent de participar en la convocatòria no ho feren o no inclogueren en la petició la/les província/es de la Comunitat Valenciana per la/les que està/n obligats a participar, si arribat el moment de l'adjudicació haguera vacant susceptible de ser assignada, seran exclosos de les bosses de treball en què estigueren inscrits.
Sèptima. Terminis
El termini de presentació d'instàncies serà:
- Des de les 9.00 hores del dia 9 de juny fins a les 19.00 hores del dia 14 de juny del 2011 per als participants de la base primera i de la segona inclosos als punts 1 a 4;
- Des de les 9.00 hores del dia 20 de juliol fins a les 19.00 hores del dia 21 de juliol del 2011 per als participants de la base segona, punt 5;
- i des de les 9.00 hores del dia 7 de juliol fins a les 19.00 hores del dia 12 de juliol del 2011 per als participants de la base segona, punt 6.
Els aspirants seleccionats en el procediment selectiu convocat per la Resolució de 10 de març del 2011 que hagueren presentat instància de participació com a participants de la base segona, punt 6, deuran, si és el cas, canviar aquelles peticions que no poden sol·licitar com a funcionaris en pràctiques (places afectades i llocs a temps parcial), i podran modificar la resta, dins del termini donat als participants de la base segona, punt 5.
Únicament s'admetran a tràmit les sol·licituds de peticions confirmades telemàticament a l'administració educativa dins dels terminis indicats en la present base. En el cas que es presentara en termini i forma més d'una sol·licitud de peticions, només es tindrà en compte l'última presentada. Finalitzat el termini de presentació d'instàncies, per cap concepte s'alteraran les peticions.
Octava. Col·laboració i assessorament
Si els participants no disposen d'ordinador amb connexió a Internet, podran, a fi d'omplir telemàticament la instància de participació, anar a:
- la Conselleria d'Educació, Direcció General de Personal (Servici de Provisió de Llocs i Selecció de Personal Docent). Av. Campanar, 32. València.
- les direccions territorials d'Educació (Secció de Personal Docent).
- els centres de Formació, Innovació i Recursos Educatius (CEFIRE).
V. Normes d'adjudicació
Novena. Adjudicació
L'adjudicació de les vacants es realitzarà d'acord amb el que establixen les bases tercera i sexta d'esta resolució.
Amb anterioritat a la resolució definitiva de la convocatòria es publicarà la relació de participants amb l'orde d'adjudicació, contra la dita relació podran presentar-se reclamacions en el termini de dos dies hàbils que es dirigiran a la Direcció General de Personal i es presentaran exclusivament en les seccions de Personal de les direccions territorials d'Educació, una vegada revisades les reclamacions es publicarà la llista definitiva de participants.
Deu. Resolucions
La Direcció General de Personal publicarà la relació provisional dels participants que hagueren obtingut destí, atorgant-se un termini de dos dies hàbils per a reclamacions, les quals únicament podran presentar-se per via telemàtica. La llista d'adjudicacions s'elevarà a definitiva resolent-se les reclamacions en la mateixa resolució, que serà objecte de publicació en els taulers d'anuncis de les direccions territorials d'Educació i en la pàgina web de la Conselleria d'Educació (http://www.edu.gva.es). Per mitjà d'esta publicació s'entendran notificats amb caràcter general els participants.
Onze. Funcionaris interins
Els funcionaris interins que hagueren participat i no obtinguen destí per no existir vacant que puguen ocupar arribat el seu torn, podran ser adscrits a la/les província/es de la seua elecció respectant a este efecte la petició presentada per via telemàtica de sol·licitud de província/es preferent/s per a l'exercici de llocs vacants a temps complet en règim d'interinitat, a què es referix el punt 3 de la base Onze de la Resolució de 10 de març del 2011, de la Direcció General de Personal, per la que es regula el procediment d'adjudicació setmanal de llocs de treball en règim d'interinitat durant el curs 2010/2011 i de petició de província preferent (DOCV núm. 6481 de 16.03.2011).
Es consideraran en situació de desactivació temporal en les borses, els aspirants que en el moment de produir-se la convocatòria es troben en algunes de les situacions regulades en l'article 7 de l'Acord subscrit per la Conselleria d'Educació i les organitzacions sindicals pel que s'establix el sistema de provisió de llocs de treball en règim d'interinitat, publicat mitjançant Resolució de 26 de novembre del 2010, del director general de Personal de la Conselleria d'Educació.
Seran exclosos de les borses els funcionaris interins que havent participat i obtingut destí, incorregueren en algun dels supòsits d'exclusió regulats en l'article 8 de l'esmentat acord.
Dotze. Requisits
És requisit imprescindible perquè siga adjudicat un lloc determinat, el posseir l'especialitat i el requisit lingüístic del lloc. Cap d'estos requisits haurà de ser justificat pels participants per obrar en poder d'esta administració.
Totes les condicions que s'exigixen en esta convocatòria han de complir-se en la data de terminació del termini de presentació d'instàncies.
Podrà ser anul·lat el destí obtingut per qualsevol participant que no s'haja ajustat a les normes de la convocatòria.
Tretze. Irrenunciabilitat dels destins
Els destins adjudicats en la resolució definitiva d'esta convocatòria seran irrenunciables.
La presa de possessió del nou destí tindrà lloc a efectes administratius l'1 de setembre del 2011 en els centres on els ha sigut adjudicat el destí.
Catorze. Suprimits
Amb anterioritat a l'adjudicació de destins previstos en la present Resolució, la Direcció General de Personal procedirà a adjudicar destí provisional als funcionaris de carrera del cos de mestres que hagen sigut declarats suprimits.
Quinze. Referències genèriques
Totes les referències al personal funcionari i a situacions per a les que en esta resolució s'utilitza la forma del masculí genèric han d'entendre's aplicables indistintament a dones i hòmens.
Setze. Recursos
La present resolució és definitiva en via administrativa, i contra la mateixa podrà interposar-se recurs potestatiu de reposició davant del director general de Personal en el termini d'un mes, a comptar de l'endemà a la seua publicació, d'acord amb el que disposa els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú o directament recurs contenciós administratiu davant del Jutjat contenciós competent, en el termini de dos mesos a comptar de l'endemà a la data de la seua publicació, d'acord amb el que establixen els articles 9 i 14 de la Llei 29/1998, de 13 de juliol, Reguladora de la Jurisdicció Contenciosa-Administrativa.
València 24 de maig de 2011.- El director general de Personal: David Barelles Adsuara.